KYK: Merkel bewe wéér, maar sê dit gaan 'baie goed' | Netwerk24
KYK: Merkel bewe wéér, maar sê dit gaan 'baie goed'
11 Julie 2019 07:29
Die Duitse kanselier Angela Merkel (64) het vir die derde keer in minder as 'n maand onbeheers in die openbaar gebewe, maar sy sê sy werk deur die bewerasies.
Mense het die eerste keer bewus geword van Merkel wat bewe toe televisiekamers haar op 18 Junie afgeneem het waar sy langs pres. Wolodimir Zelenskij van Oekraïne gestaan het.
Beeldmateriaal van Merkel wat bewe het weer op 27 Junie opslae gemaak. Dié keer het sy langs pres. Frank-Walter Steinmeier van Duitsland gestaan.
In die jongste voorval is Merkel Woensdag afgeneem waar sy bewe terwyl sy langs Antti Rinne, premier van Finland, staan.
Merkel het op 'n nuuskonferensie ná afloop van haar vergadering met Rinne aan verslaggewers gesê sy is "oukei". Sy het verduidelik die bewerasies het net eendag begin en die hoop uitgespreek dat dit sal weggaan.
"Ek werk deur dit wat gebeur het tydens die militêre eerbewyse saam met president Zelenskij.
"Die proses is duidelik nog nie afgehandel nie, maar daar is vordering en ek moet vir 'n wyle hiermee saamleef, maar dit gaan baie goed met my en julle hoef nie oor my te bekommer nie.
"Ek glo dit het net eendag gebeur, dit sal dus net weer verdwyn. Ek is ook oortuig dat ek bekwaam genoeg is om my werk te doen," sê Merkel. – Reuters